1. ปัจจัยความเสี่ยง

บริษัทฯ
มุ่งเน้นดำเนินกิจกรรมด้านการจัดการและบริหารความเสี่ยงขององค์กรอย่างเป็นระบบและต่อเนื่องเพื่อให้พนักงานนำหลักการบริหารความเสี่ยงมาใช้ในการปฏิบัติงานจนเกิดเป็นวัฒนธรรมขององค์กรในการบริหารความเสี่ยง
ทั้งนี้ บริษัทฯ เริ่มใช้มาตรการบริหารความเสี่ยงและการควบคุมด้วยตนเองเพื่อให้ทุกโครงการ
ทุกกิจกรรมของหน่วยงานในบริษัทฯ
มีการบริหารความเสี่ยงและสามารถควบคุมความเสี่ยงของตนให้อยู่ในระดับที่ยอมรับได้

ในปีที่ผ่านมา บริษัทฯ สามารถดำเนินงานตามแผนบริหารความเสี่ยงได้ครบทุกกิจกรรม
โดยกิจกรรมต่างๆ นั้นประกอบด้วยการปรับปรุงโครงสร้างการบริหารความเสี่ยงขององค์กร
การแต่งตั้งผู้ประสานงานความเสี่ยง
การจัดให้มีระบบฐานข้อมูลและการเริ่มโครงการประเมินการควบคุมตนเอง (Control Self
Assessment) โดยการจัดประชุมปฏิบัติการ(Workshop)
เพื่อให้พนักงานทุกคนเข้าใจบทบาทหน้าที่ของตนและพัฒนาทักษะความสามารถในการบริหารจัดการความเสี่ยงและปฏิบัติอย่างต่อเนื่องและเพื่อให้บริษัทฯ
มีความมั่นใจว่า มีการบ่งชี้และจัดการความเสี่ยงอย่างเหมาะสม
ดำเนินตามกรอบบริหารความเสี่ยงที่กำหนดไว้และปฏิบัติต่อเนื่องจนเป็นวัฒนธรรมองค์กร

นอกเหนือจากความเสี่ยงที่ปรากฏในเอกสารฉบับนี้ อาจมีความเสี่ยงอื่น ซึ่งบริษัทฯ ไม่อาจทราบได้
หรืออาจเป็นความเสี่ยงซึ่งบริษัทฯ พิจารณาแล้วเห็นว่าไม่กระทบกับการดำเนินธุรกิจของบริษัทฯ
ดังนั้น ในการลงทุน ผู้ลงทุนจึงควรพิจารณาอย่างรอบคอบก่อนการตัดสินใจ พร้อมนี้ บริษัทฯ
ขอรายงานข้อมูลปัจจัยเสี่ยงหลัก ของบริษัทฯ โดยสรุปได้ดังนี้

1.  การมีแหล่งผลิตรวมกันอยู่เพียงแห่งเดียว

บริษัทฯ และบริษัทในเครือมีสถานที่ตั้งโรงกลั่น (กำลังการผลิต 225,000 บาร์เรลต่อวัน)
โรงกลั่นน้ำมันหล่อลื่นพื้นฐาน (กำลังการผลิต 275,000 ตัน/ปี) โรงงานพาราไซลีน
(กำลังการผลิต 348,000 ตัน/ปี) โรงไฟฟ้า SPP (กำลังการผลิต 118 MW) และ โรงไฟฟ้า
IPT (กำลังการผลิต 700 MW) ที่ อำเภอศรีราชา จังหวัดชลบุรี

บริษัทฯ
ตระหนักถึงความไม่แน่นอนของสถานการณ์โลกที่มีผลต่อธุรกิจจากการมีหน่วยผลิตรวมกันอยู่ที่เดียว
ซึ่งหากมีเหตุการณ์ไม่ปกติ การเกิดอุทกภัย
หรือการก่อวินาศกรรมเป็นเหตุให้หยุดการกลั่นกะทันหันอาจส่งผลกระทบต่อการผลิตผลิตภัณฑ์ตามที่ได้สัญญากับลูกค้า
รวมทั้งการสำรองวัตถุดิบตามกฎหมาย (Legal Reserve) บริษัทฯ
ได้เพิ่มมาตรการรักษาความปลอดภัยให้เข้มงวดยิ่งขึ้น
การสร้างความสัมพันธ์ใกล้ชิดกับแหล่งข่าวเพื่อรับข่าวสารจากชุมชนและหน่วยงานราชการ
รวมทั้งการจัดให้มีการฝึก ซ้อมอพยพเมื่อมีเหตุฉุกเฉินเพื่อให้มั่นใจว่าบริษัทฯ
พร้อมรับสถานการณ์ฉุกเฉินได้อย่างเหมาะสม

2.  ความผันผวนของราคาวัตถุดิบ ราคาผลิตภัณฑ์สำเร็จรูป
    (ผลิตภัณฑ์ปิโตรเลียมสำเร็จรูปหรือน้ำมันสำเร็จรูป สารพาราไซลีน น้ำมันหล่อลื่นพื้นฐาน)
    และต้นทุนการขนส่งทางเรือ อาจส่งผลกระทบต่อกำไรขั้นต้น (Gross Margin)
    จากทั้งธุรกิจการกลั่นน้ำมันสำเร็จรูป การผลิตน้ำมันหล่อลื่นพื้นฐาน และการผลิตพาราไซลีน

การที่ราคาน้ำมันดิบ ราคาวัตถุดิบ และราคาของผลิตภัณฑ์ปิโตรเลียมสำเร็จรูปมีความผันผวน
ตามภาวะความต้องการ ปริมาณการจัดหา และปัจจัยอื่นๆ ที่อาจส่งผลกระทบต่อราคา
ซึ่งอาจทำให้บริษัทฯ รับรู้กำไรขั้นต้น และกระแสเงินสดจากการประกอบการของบริษัทฯ
มากขึ้นหรือน้อยลง จากการเปลี่ยนแปลงราคาผลิตภัณฑ์ปิโตรเลียมสำเร็จรูป ราคาน้ำมันดิบ
และราคาวัตถุดิบดังกล่าว อย่างไรก็ตาม ถึงแม้ว่าผลประกอบการของบริษัทฯ
จะผันผวนอย่างมีนัยสำคัญตามความเคลื่อนไหวของราคาน้ำมันดิบในแต่ละไตรมาส
แต่ความผันผวนของราคาไม่ได้ส่งผลกระทบโดยตรงต่อกำไรสุทธิของบริษัทฯ ในระยะยาวแต่อย่างใด

นอกจากนี้ เนื่องจากบริษัทฯ ต้องเก็บสำรองน้ำมันดิบตามกฎหมายและสำรองในเชิงพาณิชย์ รวมแล้ว
ประมาณ 6-7 ล้านบาร์เรล
รวมทั้งการสั่งน้ำมันดิบจากต่างประเทศจะต้องใช้เวลาสั่งล่วงหน้าก่อนการขาย
ผลิตภัณฑ์ปิโตรเลียมสำเร็จรูปประมาณ 1-2 เดือน ด้วยเหตุดังกล่าว ผลการดำเนินงานของบริษัทฯ
จึงอาจได้รับผลกระทบ Stock Gain/Loss ที่เกิดจากความผันผวนของราคาตลาดของน้ำมันดิบ
และผลิตภัณฑ์ปิโตรเลียมสำเร็จรูป ในกรณีที่มีการปรับราคาขึ้นพร้อมกัน กำไรขั้นต้นของบริษัทฯ
จะได้รับผลกระทบในเชิงบวก อย่างไรก็ดี
ในช่วงที่น้ำมันดิบมีราคาสูงขึ้นก็จะทำให้ความต้องการเงินทุนหมุนเวียนของบริษัทฯ เพิ่มขึ้นด้วย
ในทางตรงกันข้ามกำไรจากการกลั่นขั้นต้นของบริษัทฯ
อาจลดลงในช่วงเวลาที่ราคาน้ำมันดิบและผลิตภัณฑ์สำเร็จรูปปรับตัวลดลง ทั้งนี้
ขึ้นอยู่กับอัตราและระยะเวลาที่ราคาน้ำมันดิบปรับตัวเพิ่มหรือลด
เทียบกับอัตราและระยะเวลาหลังการปรับตัวเพิ่มหรือลดของราคาผลิตภัณฑ์ปิโตรเลียมสำเร็จรูปด้วยเช่นกัน

บริษัทฯ
ได้แต่งตั้งคณะทำงานติดตามความคาดหมายและภาวการณ์เปลี่ยนแปลงของตลาดอย่างต่อเนื่องและร่วมมือกับบริษัทในกลุ่มปิโตรเคมีและการกลั่นในเครือ
บมจ. ปตท.
กำหนดมาตรการลดความเสี่ยงและเพิ่มความมั่นใจในการจัดการเงินสกุลต่างประเทศซึ่งมีความผันผวนสูง
รวมทั้งมาตรการด้านราคา เพื่อให้บริษัทฯ มีข้อมูลเกี่ยวกับแนวโน้มการปรับตัวของตลาดน้ำมันดิบ
ผลิตภัณฑ์สำเร็จรูปและการขนส่งที่มีผลกระทบต่อกำไรขั้นต้นเพื่อให้มั่นใจว่าสามารถลดระดับความเสี่ยงของทั้งกลุ่มบริษัทไทยออยล์
ให้อยู่ในระดับที่ยอมรับ

3.  การเปลี่ยนแปลงกฎหมาย ข้อกำหนดที่มีผลกระทบต่อธุรกิจ

เช่นเดียวกับโรงกลั่นน้ำมันอื่นๆ บริษัทฯ
ประกอบกิจการภายใต้การกำกับดูแลอย่างเข้มงวดของรัฐบาล ดังนั้น ธุรกิจของบริษัทฯ
ย่อมได้รับผลกระทบจากการกำหนดหรือปรับเปลี่ยนนโยบายของรัฐบาล เช่น การเข้าแทรกแซงราคา
การกำหนดราคาในกิจการกลั่นน้ำมันเพื่อดำเนินการให้เป็นไปตามเป้าหมายทางเศรษฐกิจและสังคมของประเทศโดยรวม
รวมทั้ง การกำหนดคุณลักษณะและมาตรฐานของผลิตภัณฑ์ที่เข้มงวดเมื่อเทียบกับประเทศอื่นๆ
ในภูมิภาค และกฎหมายอื่นๆ ที่เกี่ยวข้อง ทั้งนี้
จากการแก้ไขเปลี่ยนแปลงกฎหมายดังกล่าวทำให้บริษัทฯ
มีต้นทุนและค่าใช้จ่ายเพิ่มเติมในการปฏิบัติตามกฎระเบียบนั้น

บริษัทฯ และบริษัทในกลุ่มดำเนินธุรกิจภายใต้กรอบของกฎหมาย
กฎระเบียบและข้อกำหนดของหน่วยงานราชการ โดยเฉพาะด้านความมั่นคงและพลังงานของชาติ
บริษัทฯ
จึงได้จัดตั้งคณะทำงานติดตามผลกระทบต่อธุรกิจเนื่องจากมีการกำหนดกฎหมายขึ้นใช้ใหม่หรือเพิ่มเติม
นอกจากนี้ บริษัทฯ ยังมุ่งการปฏิบัติงานและการดำเนินงานธุรกิจในรูปแบบกลุ่มบริษัท
ที่มีผลกระทบต่อการดำเนินธุรกิจโดยรวม เช่น การประหยัดพลังงาน
การรับผิดชอบต่อสังคมและสิ่งแวดล้อม
เพื่อให้ผู้บริหารสามารถวางแผนปฏิบัติงานลดความเสี่ยงที่เกิดจากการเปลี่ยนแปลงของกฎหมายได้ชัดเจน

4.  ความผันผวนของอัตราแลกเปลี่ยนเงินตราต่างประเทศ

รายได้และรายจ่ายหลักจากการทำธุรกิจของบริษัทฯ คำนวณจากราคาสกุลเงินดอลลาร์สหรัฐ
และบันทึกรายการในงบการเงินของบริษัทฯ
แปลงค่าเป็นเงินบาทตามอัตราแลกเปลี่ยนในระยะเวลาที่เกี่ยวข้อง ดังนั้น
ความผันผวนของค่าเงินบาทเมื่อเทียบกับเงินสกุลดอลลาร์สหรัฐอาจส่งผลกระทบในทางลบต่อฐานะทางการเงินและผลการดำเนินงานของบริษัทฯ
ได้ โดยแบ่งความเสี่ยงจากความผันผวนของอัตราแลกเปลี่ยนเป็นสองลักษณะ ได้แก่
ความเสี่ยงจากการเปลี่ยนแปลงของอัตราแลกเปลี่ยน (Transaction Risk)
และความเสี่ยงจากการแปลงค่าหนี้สินที่กำหนดไว้ในสกุลเงินตราต่างประเทศเป็นบาทเพื่อรับรู้ผลกระทบทางบัญชี
(Translation Risk)

ความเสี่ยงจากการเปลี่ยนแปลงของอัตราแลกเปลี่ยน (Transaction Risk)

บริษัทฯ
มีรายได้และต้นทุนค่าวัตถุดิบและเชื้อเพลิงส่วนใหญ่ที่คำนวณมาจากราคาสกุลเงินดอลลาร์สหรัฐแปลงค่าเป็นเงินบาทตามอัตราแลกเปลี่ยนที่เกี่ยวข้องในช่วงวันที่เกิดรายการทางธุรกิจนั้น
ๆ ดังนั้น รายจ่ายค่าซื้อน้ำมันดิบ
และรายรับจากการขายผลิตภัณฑ์ที่อ้างอิงเงินสกุลดอลลาร์สหรัฐจัดเป็นการป้องกันความเสี่ยงจากการเปลี่ยนแปลงอัตราแลกเปลี่ยนโดยธรรมชาติแต่เนื่องจากการรับรู้รายได้ที่อิงกับเงินดอลลาร์สหรัฐของบริษัทฯ
มีการกระจายการรับรู้ในแต่ละช่วงที่กว้างกว่าการชำระค่าน้ำมันดิบซึ่งมีกำหนดชำระเงินตามใบเรียกเก็บเงินคราวละจำนวนมาก
บริษัทฯ
พยายามลดความเสี่ยงจากความผันผวนของอัตราแลกเปลี่ยนในระยะสั้นโดยกระจายการทำสัญญาซื้อเงินตราต่างประเทศล่วงหน้า
(Forward Contract)
ตามอัตราแลกเปลี่ยนของเงินบาทและเงินดอลลาร์สหรัฐให้มีความใกล้เคียงกับอัตราแลกเปลี่ยนอ้างอิงของรายรับ
อย่างไรก็ตาม ในส่วนกำไรขั้นต้นในของบริษัทฯ
กรณีค่าเงินบาทแข็งค่าขึ้นเมื่อเทียบกับเงินดอลลาร์สหรัฐจะทำให้บริษัทได้รับผลกระทบทางลบเนื่องจากรับรู้กำไรขั้นต้นเป็นเงินบาทลดลง

ความเสี่ยงจากการแปลงค่าหนี้สินที่กำหนดไว้ในสกุลเงินตราต่างประเทศเป็นบาทเพื่อการรับรู้ผลกระทบทางบัญชี
(Translation Risk)

เนื่องจากบริษัทฯ มีรายได้และรายจ่ายอยู่ในสกุลดอลลาร์สหรัฐเป็นส่วนใหญ่ ดังนั้น บริษัทฯ
พยายามลดความเสี่ยงระยะยาวที่เกิดจากความผันผวนของอัตราแลกเปลี่ยนโดยการกู้เงินระยะยาวเป็นเงินดอลลาร์สหรัฐให้มากที่สุด
อย่างไรก็ดี เงินกู้ที่อยู่ในสกุลเงินตราต่างประเทศคงเหลือ ณ
วันสิ้นงวดบัญชีจะถูกแปลงเป็นเงินบาทโดยใช้อัตราแลกเปลี่ยน ณ วันสิ้นงวดบัญชี
นั้นๆ เพื่อแสดงในงบการเงิน ณ 31 ธันวาคม 2549 ยอดเงินกู้คงเหลือของบริษัทฯ ประมาณร้อยละ
90 เป็นเงินสกุลดอลลาร์สหรัฐ และเป็นสกุลเงินบาทประมาณร้อยละ 10 ดังนั้น
กรณีค่าเงินบาทแข็งค่าขึ้นเมื่อเทียบกับเงินดอลลาร์สหรัฐจะส่งผลให้มูลค่าที่คิดเป็นเงินบาทตามสัญญาเงินกู้ที่ทำเป็นเงินดอลลาร์สหรัฐลดต่ำลงเกิดผลกำไรจากการแปลงค่า
ในทางกลับกันกรณีค่าเงินบาทอ่อนค่าลงเมื่อเทียบกับเงินดอลลาร์สหรัฐ
จะส่งผลให้มูลค่าหนี้ที่คิดเป็นเงินบาทสูงขึ้นเกิดผลขาดทุนจากการแปลงค่า
โดยกำไรหรือขาดทุนจากการแปลงค่าเงินของหนี้เงินกู้ รวมถึงหนี้สินอื่น ๆ
ที่เป็นสกุลเงินตราต่างประเทศของบริษัทฯ
จะบันทึกเป็นกำไรหรือขาดทุนจากอัตราแลกเปลี่ยนในงบกำไรขาดทุน
ซึ่งนำไปรวมคำนวณเป็นรายได้หรือค่าใช้จ่ายเพื่อเสียภาษีเงินได้นิติบุคคลในปีที่มีเงินได้นั้น
อย่างไรก็ตาม
หากบริษัทฯมีผลขาดทุนสามารถยกไปหักจากกำไรที่ต้องเสียภาษีได้เป็นระยะเวลาไม่เกินห้าปี

5.  ธุรกิจผลิตไฟฟ้าของบริษัทในเครือพึ่งพาการจัดหาก๊าซธรรมชาติจากผู้จัดหารายเดียว

บจ. ไทยออยล์เพาเวอร์ และ บจ. ผลิตไฟฟ้าอิสระ ซึ่งเป็นบริษัทในเครือของบริษัทฯ
ได้ซื้อก๊าซธรรมชาติจาก บมจ.ปตท. ซึ่งเป็นผู้ขายและผู้จำหน่ายเพียงรายเดียวในประเทศ
หากเกิดกรณีที่ บมจ. ปตท. ไม่สามารถส่งมอบก๊าซธรรมชาติให้ได้
อาจส่งผลกระทบในทางลบต่อการดำเนินงานได้

อย่างไรก็ตาม บริษัทฯ ได้ดำเนินมาตรการควบคุมและความเสี่ยงดังกล่าว
โดยโรงไฟฟ้าของบริษัทไทยออยล์เพาเวอร์ และ บจ.
ผลิตไฟฟ้าอิสระสามารถใช้เชื้อเพลิงสำรองคือ น้ำมันดีเซลที่รับซื้อจากโรงกลั่นน้ำมันของบริษัทฯ
แทนก๊าซธรรมชาติได้ โดยจะมีการชดเชยส่วนต่างของราคาเชื้อเพลิงตามสัญญา